[{"text_idx": "#000001", "text": "Bi herriko etxeak egonaldia eskainiko diete beren herrietako 40 gazteri apirilaren 14, 15 eta 16an; larrazkenean, Baigorrin bilduko dira. Harremanak euskaraz egitea da xedea."}, {"text_idx": "#000002", "text": "Apirilaren 14an, 15ean eta 16an, Baigorriko hamazazpi gazte eta Baztango 23 Amaiurren (Nafarroa) bilduko dira, elkar ezagutzeko, trukatzeko, ikasteko eta abusagailuetan gozatzeko. Larrazkenean, egonaldi bertsua errepikatuko dute Baigorrin. Hain zuzen, Baigorriko eta Baztango (Nafarroa) herriko etxeek elkarrekin antolatu egitasmoa da, beren herrietako 11 eta 15 urte arteko gazteei euskaraz loturen egiteko parada eskaintzeko."}, {"text_idx": "#000003", "text": "Bixente Hirigaraik, Baigorriko herriko etxeko animatzaileak esplikatu du gazteei eskaini lehen egonaldia Baztango alkate Joseba Otondok aspaldian hasi entsegu baten segida dela. \u201cOtondok Baztango auzapez kargua hartu zuenean, Baigorri aldeko herri batzuengana etorri zen, errateko hemengo herriekin zerbaiten egiteko intentzioa bazutela\u201d."}, {"text_idx": "#000004", "text": "Joseba Otondok ere gogoratu du garai hura. \u201cKargua hartzekoan [2015], bilkura bat egin genuen Baigorriko kantonamendu zaharreko herriko etxe guziekin [Azkarate-Bidarrai-Urepele arteko eremuko herriak ziren; gaur egun, kantonamendua ez da gehiago]. Hasmentatik beretik, gure nahia baitzen mugaz gaindiko harremanak...; tira, mugaz gaindi baino gehiago, auzoko harremanak indartzea\u201d. Administrazio mota desberdinak baitira, gauzak ez zirela errazak esplikatu du Otondok, eta deus konkreturik ez zutela burutu."}, {"text_idx": "#000005", "text": "Baina orain egoera berri batean bezala direla eta harreman gehiago badela adierazi du Baztango auzapezak. Herritik eta herriari begirako xede bat dela gehitu du: \u201cAri gara Euskal Herriaren egituratzeaz eta antolaketaz\u201d."}, {"text_idx": "#000006", "text": "Otondok dioenez, Lapurdi eta Baxenabarreko auzo herrietan gertatu diren gehiengo aldaketek ahalbidetu dute harremanen berriz egitea. \u201cHor ageri da Euskal Herriari buruzko nahi bat; Euskal Herria ardatz bezala hartzen duen nagusigo bat, eta horrek errazten ditu gauzak\u201d."}, {"text_idx": "#000008", "text": "Dena kitorik izanen dute Izpegi bi aldeetako berrogei gaztek, apirileko lehenbiziko egonaldian. Lehen naturalak ziren harremanak berriz natural bilakatu daitezen nahi dute hautetsiek. Horretarako, konbentzituak dira heldutasun adina baino lehenagoko urteak inportanteak direla."}, {"text_idx": "#000009", "text": "\u201c16 urtetik goiti gazteak hasten dira ateratzen, eta hortik goiti elkar gurutzatzeko parada izanen dute\u201d, erran du Hirigaraik. \u201cGuk harreman hori nahi genuen piztu lehenagotik\u201d, gaztetarik erakutsiz Baztan hor berean dela. \u201cErrazki joaten ahal da harat, eta komunikatu, euskaraz mintzo baikara bi ibarretan\u201d. Lurraldeko hizkuntza denez, euskararen baliatzea azkartzeko molde bat zaio Otondori ere: \u201cGure mintzoa da. Euskararen ezagutza handia dugu bi aldeetan. Beti erronka da ezagutzatik erabilerara, jendea mintzatzera\u201d."}, {"text_idx": "#000011", "text": "Kontzientzia berreskuratzeko, historiaren transmisioari toki eginen diete Amaiurko eta Baigorriko egonaldietan, jostetaz gain. Hirigaraik erran du Izpegiz gaindiko historia aberatsaz badela zer konta: \u201cNahi genituzke historian zehar izan diren harreman ezberdinak landu\u201d. Hala nola, 1936ko gerla denboran euskal gudarien laguntzeko Baztango emazteek zutik atxiki Alaba sarea aipatuz. \u201cMezuak eta pertsonak pasarazten zituen Baigorri eta Aldude aldera, Baionara arte\u201d. Joseba Otondok zehaztu du \u201cmiliziano presoak eta gudariak zituzten presondegietako informazioa mugaz gaindi\u201d ematen zutela, \u201cbaita tropa frankisten berri ere, atzerrian zen Eusko Jaurlaritzarendako\u201d. Hilabete bat barruko egonaldian, sare horrek baliatu xendretan ibiliko dira gazteekin."}, {"text_idx": "#000012", "text": "Berrogei lekuak berehala bete direla dio, arraiki, Otondok. \u201cSekulako arrakasta izan du; kontent gaude. Di-da, pentsatutako epea baino lehenago agortu ziren izena emateko tokiak\u201d. Baztan eta Baigorriko aldeko guraso eta herritarren artean harreman horien errotzeko gogo bizia den seinale da hori, Baztango alkateak erran duenez: \u201cHerriko etxeek egiten duguna da nahi horri gorputza ematea. Erakundeek herrietan diren nahiei bidea ematen dietelarik, normalki, gauzak ongi ateratzen dira\u201d."}, {"text_idx": "#000013", "text": "Heldu den larrazkenean, berrogei gazte Baigorrin egonen dira beste asteburu batez, gisa berean. Hautetsiek badute esperantza urteetan hedatuko den egitasmoa dela, zergatik ez Baigorri aldeko inguruko herrietara ere. Harremanak egiteaz gain, elkarrekin eraman arte lan baten sortzea aipatu dute, besteak beste."}]